སྨན་རམས་པ་རྡོ་རྗེ་སྒྲོལ་མ་ལགས་ནི་ཟི་ཁྲོན་མཛོད་དགེ་རྫོང་གི་འབྲོག་མོ་ཞིག་ཡིན།ཁོང་མོ་ཆུང་དུས་སུ་སློབ་གྲྭ་ཆེ་འབྲིང་ཆུང་གསུམ་རིམ་པ་བཞིན་འགྲིམས་པའི་སྐལ་བ་མ་ལྡན་ཡང་།ད་ལྟ་ས་དེའི་མང་ཚོགས་ཀྱིས་ཁས་ལེན་དང་བརྩི་མཐོང་ཡོད་པའི་སྨན་པ་ཕུལ་བྱུང་ཅན་ཞིག་ཏུ་གྱུར་འདུགཁོང་མོས་ལོ་ངོ་བཅུ་ཕྲག་ལྷག་ལ་རྒྱ་ཆེའི་མང་ཚོགས་དང་ལྷག་པར་ནད་པ་རྣམས་ལ་རང་གི་ཁྱིམ་མི་བཞིན་བྱམས་བརྩེའི་ངང་ནད་གཞི་ངོས་འཛིན་དང་སྨན་བཅོས་བྱས་ཏེ་གྲུབ་འབྲས་མི་དམན་པ་བླངས་ཡོད།དུས་ཡུན་རིང་བོར་ནད་པ་གང་མང་ལ་འབྲེལ་འདྲིས་བྱས་པ་བརྒྱུད།ནད་པའི་སེམས་ཁམས་དང་མཐུན་པའི་ནད་གསོ་ཐབས་ལ་ཉམས་མྱོང་ལོན་པ་དང་བྱང་ཆ་ལྡན་པར་མ་ཟད།རྒྱུན་དུ་ནད་པར་སེམས་ཁུར་བྱེད་ཅིང་བྱམས་བརྩེ་ལྡན་པའི་སྤྱོད་བཟང་གིས་ཀྱང་ནད་པ་རྣམས་ཀྱི་ནད་སོས་པར་ཕན་ཆེན་པོ་ཐོགས་པས་མང་ཚོགས་རྣམས་ལ་སེམས་འགུལ་ཐེབས་ཏེ་ཁོང་མོར་ནམ་ཡང་བཀའ་དྲིན་ཞུ་བཞིན་ཡོད།བརྒྱུད་རིམ་ལྡན་པའི་སློབ་གྲྭར་ཞུགས་མ་མྱོང་བའི་ཁོང་མོ་ནི་ས་དེའི་ནད་པར་མཚོན་ན་མུན་པ་འཇོམས་པའི་འོད་སྣང་དང་སྐོམ་གདུང་སེལ་བའི་ལྷ་ཆབ་ཏུ་གྱུར་འདུག།མོ་ལོ་ལྔ་གསུམ་བཅོ་ལྔ་འདས་རྗེས་ད་གཟོད་སྨན་གྱི་སློབ་སྦྱོང་ལ་དངོས་སུ་ཞུགས་པའི་སྐལ་བ་ཐོབ་པ་ཡིན་མོད།ཁོང་མོས་ལོ་གཉིས་ཀྱི་རིང་ལ་བཤེས་གཉེན་ཆེན་མོ་ཨ་ཁུ་བསྟན་ཁོ་དང་བྱམས་མེའི་བྱང་ཆུབ་སོགས་དགེ་རྒན་དུ་མར་བསྟེན་ཏེ་གསོ་རིག་རྒྱུད་བཞི་ཕལ་ཆེར་ལ་གསན་སྦྱོང་དཔྱིས་ཕྱིན་པར་བྱས་ཤིང་གྲུབ་འབྲས་ཆེན་པོ་ཐོབ་པ་རེད།